作者:黃裳
標題:霜葉飛
內容:誰能留得年華住。韶華今在何處。萬林飛盡，但驚天篆，半空無數。望訊息、霜催雁過，佳人愁起雲垂暮。就繡幕、紅爐去。金鴨時飄異香，柳腰人舞。休道行且分飛，共樂還一歲，見景長是歡聚。大來芳意，既與名園，是花為主。翠娥說、尊前笑語，來年管取人如故。向寂寞，中先喜，俄頃飛瓊，化成寰宇。